ເລຂາທິການໃຫຍ່ເນັ້ນໃຫ້ຄະນະພັກຄະນະກວດກາ ສູນກາງພັກເພີ່ມປະສິດທິພາບ ແລະ ຄວາມ ສັກສິດວຽກງານກວດກາສູງຂຶ້ນ
- ລາຍລະອຽດ
- ໝວດ: news
- ເຜີຍແຜ່ເມື່ອ ວັນພະຫັດ, 29 ກັນຍາ 2016 04:13
ຂປລ. ໃນໂອກາດທີ່ ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກປະຊາຊົນປະຕິວັດລາວ ໄດ້ໃຫ້ກຽດເຂົ້າຮ່ວມ ແລະ ໂອ້ລົມຕໍ່ກອງປະຊຸມໃຫຍ່ ຄັ້ງທີ III ຂອງອົງຄະນະພັກ ຄະນະກວດກາສູນກາງພັກ ໃນວັນທີ 28 ກັນຍາ 2016 ນີ້ ທີ່ສະໂມສອນໃຫຍ່ ອົງການກວດກາພັກ ຫລັກ 6 ເຊິ່ງສະຫາຍ ໄດ້ເນັ້ນໃຫ້ຄະນະພັກຂອງອົງການກວດກາພັກ ຕ້ອງເພີ່ມປະສິດທິພາບ ແລະ ຄວາມສັກສິດຂອງວຽກງານກວດກາ ພ້ອມທັງປັບປຸງຮູບການ ແລະ ວິທີການກວດກາ ໃຫ້ມີປະສິດທິຜົນສູງຂຶ້ນກວ່າເກົ່າ.
ສະຫາຍ ບຸນຍັງ ວໍລະຈິດ ເນັ້ນຕື່ມວ່າ: ຄະນະພັກຕ້ອງຖືເອົາການຕິດຕາມກວດກາປົກກະຕິເລີ່ມແຕ່ຫົວທີເປັນຕົ້ນຕໍ, ເອົາການກວດກາຕາມຄໍາສັ່ງ ແລະ ກວດກາເມື່ອມີປະກົດການລະເມີດເປັນສໍາຄັນ, ສົມທົບການກວດກາຂອງພັກກັບກວດກາລັດ, ຕ້ານການສໍ້ລາດບັງຫລວງ, ກວດກາຕາມຜົນຂອງການກວດສອບ, ກວດກາຕາມຄໍາຮ້ອງ, ຄໍາສະເໜີຂອງສະມາຊິກພັກ, ພະນັກງານ ແລະ ພົນລະເມືອງ, ການກວດກາຕ້ອງຮັບປະກັນຄວາມຖືກຕ້ອງ, ຊັດເຈນ, ທ່ຽງທໍາ, ພາວະວິໄສ, ມີໄຫວພິບ, ຄ່ອງແຄ້ວນິ້ມນວນ, ທັນເວລາ ແລະ ມີຄວາມສັກສິດ, ຕ້ອງຊອກໃຫ້ເຫັນບັນຫາທີ່ເປັນການກົດໜ່ວງທ່ວງດຶງ ຕໍ່ການນໍາພາຂອງຄະນະພັກ, ການຄຸ້ມຄອງຂອງອົງການລັດ ແລະ ຕໍ່ກັບວຽກງານກວດກາ ເພື່ອມີວິທີການ, ມາດຕະ ການນັບທັງດ້ານກົນໄກ, ລະບອບ-ລະບຽບການແກ້ໄຂໃຫ້ຖືກຕ້ອງ, ພາວະວິໄສ ແລະ ຖືກຕາມຄວາມຈິງ ພ້ອມທັງເພີ່ມທະວີຄວາມຮັບຜິດຊອບຂອງຄະນະພັກ ແລະ ການນໍາທຸກຂັ້ນຕໍ່ການແກ້ໄຂຜົນການກວດກາໃຫ້ທັນການ, ຖ້າກວດກາແລ້ວບໍ່ແກ້ໄຂຖືວ່າການກວດການັ້ນໆບໍ່ມີຄວາມໝາຍ, ການກວດກາໃນດ້ານໜຶ່ງເປັນການສຶກສາອົບຮົມ ການປະຕິບັດກົດລະບຽບຂອງພັກ ແລະ ກົດໝາຍຂອງລັດຢ່າງເຂັ້ມງວດ ເຮັດໃຫ້ເປົ້າໝາຍທີ່ຖືກກວດກາເສີມຂະຫຍາຍໄດ້ດ້ານດີ ແລະ ແກ້ໄຂຈຸດອ່ອນ, ຂໍ້ຂາດຕົກບົກຜ່ອງ, ເກັບກູ້ຄືນຊັບສີນທີ່ຕົກເຮ່ຍເສຍຫາຍໃຫ້ລັດ, ສືບຕໍ່ຊີ້ນໍາການປັບປຸງກົງຈັກການຈັດຕັ້ງ, ພາລະບົດບາດຂອງຄະນະກວດກາແຕ່ລະຂັ້ນ, ແຕ່ລະຂະແໜງການ ແລະ ກໍ່ສ້າງບໍາລຸງພະນັກງານກວດກາ ພ້ອມທັງສ້າງເງື່ອນໄຂໃຫ້ຄະນະກວດກາແຕ່ລະຂັ້ນ ປະຕິບັດພາລະບົດບາດຂອງຕົນຢ່າງມີປະສິດທິພາບສູງ, ເປັນເຈົ້າການປັບ ປຸງຕົນເອງບືນຕົວຍົກສູງລະດັບຄວາມສາມາດ, ກ້າຫານ, ຊື່ສັດ, ໂປ່ງໃສ ແລະ ຍຸຕິທໍາ, ເດັດຂາດການສວຍໃຊ້ສິດ, ໜ້າທີ່ ເພື່ອສ້າງອໍານາດອິດທິພົນ ຫລື ມີການແອບແຝງດ້ານຜົນປະໂຫຍດອັນຈະສ້າງຄວາມເສຍຫາຍຕໍ່ບົດບາດການນໍາພາຂອງພັກ, ປັບປຸງອົງຄະນະພັກໃຫ້ມີຄວາມປອດໃສໜັກແໜ້ນສາມາດນໍາພາປະຕິບັດໜ້າທີ່ການເມືອງ ຂອງຄະນະກວດກາສູນກາງພັກ ແລະ ອົງການກວດກາລັດຖະບານ, ເພີ່ມທະວີປັບປຸງແບບແຜນການນໍາພາ ແລະ ວິທີເຮັດວຽກຂອງຄະນະພັກ ໃຫ້ຖືກຕ້ອງຕາມກົດລະບຽບຂອງພັກ, ຢຶດໝັ້ນ ແລະ ປະຕິບັດຫລັກການລວມສູນປະຊາທິປະໄຕ, ນໍາພາເປັນໝູ່ຄະນະ, ແບ່ງງານໃຫ້ບຸກຄົນຮັບຜິດຊອບ, ເປັນເຈົ້າການສຶກສາອົບຮົມການເມືອງແນວຄິດໃຫ້ສະມາຊິກພັກ ແລະ ພະນັກງານທີ່ ຢູ່ໃນຄວາມຮັບຜິດຊອບຂອງຕົນ, ຄົ້ນຄ້ວາເຊື່ອມຊຶມມະຕິກອງປະຊຸມໃຫຍ່ຄັ້ງທີ x ຂອງພັກ, ກົດລະບຽບຂອງພັກ, ມະຕິ, ຄໍາສັ່ງຂອງພັກ, ກົດໝາຍຂອງລັດ ໃຫ້ມີທັດສະນະຫລັກໝັ້ນການເມືອງ, ຄຸນສົມບັດສິນທໍາປະຕິວັດໜັກແໜ້ນ, ມີສະຕິລະວັງຕົວຕໍ່ກົນອຸບາຍຫັນປ່ຽນໂດຍສັນຕິຂອງສັດຕູ, ມີຄວາມສັດຊື່ບໍລິສຸດ, ມີສະຕິຕໍ່ການຈັດຕັ້ງ, ມີລະບຽບວິໄນ, ເຄົາລົບ ແລະ ປະຕິບັດລະບຽບກົດໝາຍຢ່າງເຂັ້ມງວດ.